b"\n_START_ARTICLE_\nSoviet de Petrograd\n_START_PARAGRAPH_\nEl Soviet d'Obrers i Soldats de Petrograd, dit habitualment Soviet de Petrograd, s'establ\xc3\xad el mar\xc3\xa7 de 1917 despr\xc3\xa9s del triomf de la Revoluci\xc3\xb3 de Febrer com a organisme representatiu dels obrers de Petrograd._NEWLINE_Aquest soviet, que va jugar un paper important en la Revoluci\xc3\xb3 Russa com a contrapoder al Govern Provisional, serv\xc3\xad com a base a Lenin per dur a terme el cop d'estat bolxevic que s'anomena Revoluci\xc3\xb3 d'Octubre.\n_START_SECTION_\nFormaci\xc3\xb3\n_START_PARAGRAPH_\nDurant la Revoluci\xc3\xb3 de 1905, ja hi havia hagut un Soviet de Sant Petersburg; ara b\xc3\xa9, els or\xc3\xadgens del Soviet de Petrograd cal situar-lo en el Grup Central d'Obrers (\xd0\xa6\xd0\xb5\xd0\xbd\xd1\x82\xd1\x80\xd0\xb0\xd0\xbb\xd1\x8c\xd0\xbd\xd0\xb0\xd1\x8f \xd0\xa0\xd0\xb0\xd0\xb1\xd0\xbe\xd1\x87\xd0\xb0\xd1\x8f \xd0\x93\xd1\x80\xd1\x83\xd0\xbf\xd0\xb0, Tsentral'naya Rabochaya Grupa), que el novembre de 1915 crearen els menxevics per defensar els interessos dels treballadors davant del Comit\xc3\xa8 Militar-Industrial de Petrograd. Aquest organisme va anar radicalitzant-se a mesura que la perllongaci\xc3\xb3 de la Primera Guerra Mundial va anar deteriorant cada vegada m\xc3\xa9s les condicions de vida de la capital; aix\xc3\xad, el Grup Central d'Obrers convocava manifestacions i difonia proclames revolucion\xc3\xa0ries._NEWLINE_El 1917, el dia que, segons el calendari juli\xc3\xa0, oficial a R\xc3\xbassia fins a 1918, era 27 de gener per\xc3\xb2 segons el calendari gregori\xc3\xa0 era 9 de febrer, la c\xc3\xbapula dirigent del Grup Central d'Obrers fou empresonada a la Fortalesa de Sant Pere i Sant Pau per ordre del ministre de l'interior Alexander Protopopov. Un mes despr\xc3\xa9s, per\xc3\xb2, el 27 de febrer (12 de mar\xc3\xa7), durant els inicis de la Revoluci\xc3\xb3 de Febrer, una multitud de soldats rebels alliber\xc3\xa0 els detinguts, i, llavors, el president del Grup Central va convocar una reuni\xc3\xb3 per organitzar i elegir un Soviet a Petrograd._NEWLINE_Aquell vespre, entre cinquanta i tres-centes persones es reuniren al Palau Tauride, i elegiren un comit\xc3\xa8 provisional (Ispolkom) encap\xc3\xa7alat pel menxevic Nikoloz Txkhe\xc3\xafdze, el qual, a finals de mar\xc3\xa7 seria substitu\xc3\xaft pel seu correligionari Irakli Tsereteli. L'endem\xc3\xa0, el 28 de febrer (13 de mar\xc3\xa7), tingu\xc3\xa9 lloc la sessi\xc3\xb3 plen\xc3\xa0ria en qu\xc3\xa8 delegats elegits per les f\xc3\xa0briques i pels soldats s'afegiren al soviet, dominat aleshores pels moderats. En dues setmanes d'entusiasme revolucionari, el Soviet, que tenia el diari Izvestia com a \xc3\xb2rgan oficial, va arribar a disposar de tres mil delegats, la majoria soldats, \xc3\xa9s a dir, obrers o pagesos a qui s'havia reclutat a la for\xc3\xa7a per anar a combatre a la guerra. _NEWLINE_Com que no hi havia un reglament de sessions com els que es donen els Parlaments, les reunions del Soviet acostumaven a ser ca\xc3\xb2tiques i confuses, d'ac\xc3\xad que nom\xc3\xa9s servissin per fer-hi proclames i discursos. Aviat, l'Ispolkom, controlat pels partits, va esdevenir l'\xc3\xb2rgan que realment prenia les decisions._NEWLINE_El 18 de mar\xc3\xa7 (31 de mar\xc3\xa7) va acordar-se donar tres llocs a l'Ispolkom a cadascun dels partits socialistes, amb la qual cosa un grup d'intel\xc2\xb7lectuals radicals va passar a dirigir el moviment obrer i pag\xc3\xa8s. Les reunions de l'Ispolkom eren m\xc3\xa9s tenses i tan desordenades com les de l'assemblea, i, sovint, s'allargaven massa.\n_START_SECTION_\nEl Doble Poder\n_START_PARAGRAPH_\nEl 27 de febrer (12 de mar\xc3\xa7), a l'inici de la Revoluci\xc3\xb3 de Febrer, la Quarta Duma va crear el Comit\xc3\xa8 de la Duma, presidit per Mikha\xc3\xafl Rodzianko, qui negoci\xc3\xa0 amb el tsar Nicolau II la seva abdicaci\xc3\xb3. El Comit\xc3\xa8 va proclamar-se govern de l'imperi Rus, per\xc3\xb2 va haver de competir pel poder amb el Soviet de Petrograd, que s'havia creat aquell mateix dia._NEWLINE_L'1 de mar\xc3\xa7 (14 de mar\xc3\xa7), l'Ispolkom va decidir mantenir-se al marge de la Duma, per\xc3\xb2 l'endem\xc3\xa0, el dia 2 (15), el dia que el Tsar abdic\xc3\xa0, el Comit\xc3\xa8 i el Soviet acordaren crear un Govern Provisional, el qual estigu\xc3\xa9 format per molts antics membres del Comit\xc3\xa8, organisme que, formalment, va continuar existint fins que la Duma el va dissoldre el 6 de setembre (19 de setembre); de fet, per\xc3\xb2, despr\xc3\xa9s de la constituci\xc3\xb3 del Govern Provisional, el Comit\xc3\xa8 no va tenir cap paper rellevant._NEWLINE_El Soviet va rebre els vuit punts del programa del Govern Provisional; el Soviet va nomenar una comissi\xc3\xb3 supervisora (nabliudatel'nyi komitet) i va promulgar una moci\xc3\xb3 de suport condicional a les noves autoritats. _NEWLINE_Tanmateix, aviat va quedar clar que el Govern Provisional, presidit pel Pr\xc3\xadncep Lvov, no gaudiria pas del monopoli del poder en la R\xc3\xbassia post-tsarista, ja que el Soviet de Petrograd va proclamar les seves ordres com ara l'Ordre No. 1, adre\xc3\xa7ada als mariners i soldats instruint-los d'obeir els seus oficials i el Govern Provisional nom\xc3\xa9s si les seves ordres no contradeien els decrets del Soviet, com tamb\xc3\xa9 s'assegur\xc3\xa0 el control de facto sobre correus, tel\xc3\xa8grafs, la premsa, els ferrocarrils, els prove\xc3\xafments i d'altres infraestructures. El 8 de mar\xc3\xa7 (13 de mar\xc3\xa7), el Soviet va crear un Govern a l'Ombra amb una comissi\xc3\xb3 de contacte encarregada d'informar el Govern Provisional sobre les demandes revolucion\xc3\xa0ries del poble, de pressionar el govern per assolir-les i de controlar-ne l'aplicaci\xc3\xb3. El 19 de mar\xc3\xa7 (1 d'abril), el Soviet va nomenar comissaris per controlar els destacaments militars de primera l\xc3\xadnia del front._NEWLINE_Sovint l'Ispolkom atacava el Govern Provisional titllant-lo de burg\xc3\xa8s; tot i aix\xc3\xad, en un primer moment, el soviet no s'oposava pas a la guerra, i les seves divisions internes duien a manifestacions ambivalents; ara b\xc3\xa9, una cosa que s\xc3\xad que semblava preocupar als seus membres era la possibilitat que els militars fessin un cop contrarevolucionari, per aix\xc3\xb2 volia assegurar-se el control de les tropes de la guarnici\xc3\xb3._NEWLINE_L'Ispolkom va arribar a tenir nou membres el 8 d'abril (21 d'abril), nou que representaven la secci\xc3\xb3 de soldats i deu la secci\xc3\xb3 d'obrers. Tots els seus membres pertanyien o b\xc3\xa9 als menxevics o b\xc3\xa9 als socialrevolucionaris._NEWLINE_Despr\xc3\xa9s d'haver realitzat una consulta als soviets de Totes les R\xc3\xbassies, el Soviet de Petrograd va comen\xc3\xa7ar a admetre representants d'altres ciutats i regions i de les l\xc3\xadnies del front, i va comen\xc3\xa7ar a denominar-se Soviet d'Obrers i Soldats de Totes les R\xc3\xbassies. Aix\xc3\xad com l'Ispolkom va esdevenir el Comit\xc3\xa8 Central Executiu de Totes les R\xc3\xbassies (CEC o VTsIK) i tenia uns setanta membres. Les reunions de l'Assemblea general van anar espaiant-se, de tal manera que, per l'abril, ja havien passat de di\xc3\xa0ries a setmanals.\n_START_SECTION_\nManifestacions i protestes al carrer\n_START_PARAGRAPH_\nDisputes sobre la guerra van dur, tant a Petrograd com a Moscou, a una onada de protestes al carrer els dies 7-8 d'abril (20-21 d'abril), en qu\xc3\xa8 fins i tot unitats militars protestaren davant del Palau Mariinsky. Els bolxevics van atiar les protestes, potser amb la intenci\xc3\xb3 de prendre el poder, mentre que el VTsIK va fer crides a la calma com tamb\xc3\xa9 va aconseguir aturar els plans del general Lavr Kornilov de treure l'artilleria al carrer. Al final, grups antibolxevics i progovernamentals aconseguiren aturar els agitadors._NEWLINE_Despr\xc3\xa9s d'aquestes protestes, va haver-hi dimissions al Govern Provisional, i el 18 d'abril (1 de maig), a canvi d'algunes concessions, el VTsIK va decidir permetre als seus membres entrar al govern (els bolxevics i alguns dirigents de l'ala esquerra dels menxevics com ara Julius Martov s'hi oposaren, ja que estaven en contra de qualsevol mena de col\xc2\xb7laboraci\xc3\xb3 amb el Govern Provisional). Aix\xc3\xad, el 23 d'abril (6 de maig) es form\xc3\xa0 un nou govern en qu\xc3\xa8 sortiren del gabinet Alexander Gutxkov i Pavel Milyukov, el l\xc3\xadder dels Kadets, i hi van entrar set socialistes, entre els quals el dirigent socialrevolucionari Aleksandr K\xc3\xa9renski com a Ministre de la Guerra.\n_START_SECTION_\nL'Oposici\xc3\xb3\n_START_PARAGRAPH_\nDespr\xc3\xa9s de l'entrada dels menxevics i dels socialrevolucionaris al Govern Provisional, els bolxevics capitalitzaren l'oposici\xc3\xb3 al Govern; a partir d'aleshores, la seva t\xc3\xa0ctica fou la de culpar els altres partits socialistes de les pol\xc3\xadtiques impopulars del govern. Per tal de dur a terme la seva propaganda, el juny van publicar-se cada dia cent mil exemplars del Pravda.\n_START_SECTION_\nL'Afer Kornilov\n_START_PARAGRAPH_\nIgual com molts d'altres russos, el general Lavr Kornilov, comandant en cap de l'Ex\xc3\xa8rcit, creia que el pa\xc3\xads estava a punt de caure en l'anarquia, i que calia evitar la derrota de R\xc3\xbassia en la guerra contra Alemanya i \xc3\x80ustria-Hongria. Per aix\xc3\xb2, considerava que s'havia de penjar Lenin i els seus espies alemanys, clausurar els soviets, restaurar la disciplina militar i reestructurar el Govern Provisional._NEWLINE_Segons sembla, Kornilov, segurament a partir d'informacions err\xc3\xb2nies o distorsionades de Petrograd, creia que K\xc3\xa9renski l'havia autoritzat a marxar sobre la capital per imposar-hi l'ordre. Davant d'aquest fet, el 27 d'agost (9 de setembre) K\xc3\xa9renski va destituir Kornilov acusant-lo d'intentar cometre un cop d'estat per instaurar una dictadura militar. Al final, K\xc3\xa9renski va poder dominar la situaci\xc3\xb3 gr\xc3\xa0cies a les tropes lleials del general Aleksandr Krymov._NEWLINE_Per tal de resistir un possible atac de les forces de Kornilov, el VTsIK es va veure en la necessitat de rec\xc3\xb3rrer a l'aparell militar dels bolxevics. A m\xc3\xa9s, K\xc3\xa9renski va ordenar repartir 40.000 fusells entre els obrers de Petrograd, molts dels quals anaren a parar a mans dels bolxevics._NEWLINE_Despr\xc3\xa9s de l'Afer Kornilov, el Soviet de Petrograd va radicalitzar-se cap a l'esquerra, mentre que els sectors de centre i de dreta s'agruparen amb K\xc3\xa9renski. Al final, sota pressions del VTsIK, el govern va acabar alliberant els dirigents bolxevics empresonats arran de les Jornades de Juliol.\n_START_SECTION_\nCap a la Revoluci\xc3\xb3 d'Octubre\n_START_PARAGRAPH_\nCap a finals de l'estiu de 1917, havia baixat for\xc3\xa7a l'assist\xc3\xa8ncia a les assemblees del Soviet, i, de fet, molts dels soviets de localitats menors existien nom\xc3\xa9s sobre el paper. Per altra banda, a mesura que els altres partits socialistes abandonaven els soviets, els bolxevics hi incrementaven la seva pres\xc3\xa8ncia. Aix\xc3\xad, el 12 de setembre (25 de setembre), van aconseguir la majoria a la secci\xc3\xb3 d'obrers i fou elegit president del Soviet de Petrograd Trotski, qui va convertir el soviet en un ap\xc3\xa8ndix del partit marginant el VTsIK, on encara hi tenien majoria els menxevics i els socialrevolucionaris, i els soviets no controlats pels bolxevics, per formar una nova estructura sota control del Partit. _NEWLINE_Els bolxevics van usar el seu control del Soviet de Petrograd per convocar un segon Congr\xc3\xa9s de Soviets de Totes les R\xc3\xbassies per al 20 d'octubre (2 de novembre), malgrat comptar amb el suport de nom\xc3\xa9s vuit dels cent seixanta-nou soviets. Aquest congr\xc3\xa9s de soviets havia de servir com a instrument per desacreditar les eleccions a l'Assemblea Constituent, convocades per a novembre. En un principi, el VTsIK va rebutjar el Congr\xc3\xa9s i va denunciar els m\xc3\xa8todes dels bolxevics per obtenir-hi delegats, per\xc3\xb2, sobtadament, el 4 d'octubre (17 d'octubre) el bur\xc3\xb3 del VTsIK va aprovar el Congr\xc3\xa9s._NEWLINE_El 6 d'octubre (19 d'octubre), davant l'aven\xc3\xa7 de les tropes alemanyes, el govern va plantejar-se abandonar Petrograd i instal\xc2\xb7lar-se a Moscou. El VTsIK va denunciar la mesura, i Trotski va aconseguir que la secci\xc3\xb3 de soldats, encara controlada pels menxevics, vot\xc3\xa9s una resoluci\xc3\xb3 condemnant el trasllat. Per aix\xc3\xb2, el Govern va ajornar indefinidament els plans de trasllat i va intentar enviar cap al front unitats de les guarnicions de Petrograd, mesura a la qual s'hi oposaren els soldats i el VTsIK. Tres dies despr\xc3\xa9s, el Soviet va proposar crear un Comit\xc3\xa8 de Defensa Revolucion\xc3\xa0ria, que, segons una esmena de Trotski, havia de controlar la seguretat de Petrograd tant contra els alemanys com contra les amenaces internes. La resoluci\xc3\xb3, tot i la resist\xc3\xa8ncia dels menxevics, fou aprovada el 12 d'octubre (25 d'octubre) i aprovada quatre dies m\xc3\xa9s tard pel Soviet, malgrat els avisos dels menxevics i dels socialrevolucionaris, amb la qual cosa, es va procedir a crear el Comit\xc3\xa8 Militar Revolucionari dit tamb\xc3\xa9 Milrevcom._NEWLINE_El president del Milrevcom era Pavel Lazimir, amb Nikolay Podvoysky com a vicepresident. B\xc3\xa0sicament, servia de cobertura per als activitats de l'Organitzaci\xc3\xb3 Militar Bolxevic. El dia de l'al\xc3\xa7ament, Podvoysky prengu\xc3\xa9 control del Comit\xc3\xa8, amb Vlad\xc3\xadmir Ant\xc3\xb3nov-Ovs\xc3\xa9ienko com a secretari. Tant el VTsIK com el Govern Provisional havien perdut el control de les tropes del districte militar de Petrograd, i sense ordres, la guarnici\xc3\xb3 es mantindria neutral. De fet, actuant en nom de la secci\xc3\xb3 de soldats del Soviet, el Milrevcom prengu\xc3\xa9 el control de les tropes de guarnici\xc3\xb3 durant la nit del 21 d'octubre (3 de novembre). El coronel Polkovnikov, comandant del districte, no va voler acceptar aquest control, i el Milrevcom els va denunciar p\xc3\xbablicament com a arma directa de les forces contrarevolucion\xc3\xa0ries. _NEWLINE_L'al\xc3\xa7ament bolxevic, \xc3\xa9s a dir la Revoluci\xc3\xb3 d'Octubre, comen\xc3\xa7\xc3\xa0 el 24 d'octubre (6 de novembre), despr\xc3\xa9s que les forces contrarevolucion\xc3\xa0ries intentessin prendre algunes mesures per protegir el govern. El Milrevcom va enviar escamots armats per apoderar-se de les principals oficines de tel\xc3\xa8grafs, com tamb\xc3\xa9 dels ponts sobre el riu Neva. Cap a la nit, el control bolxevic ja era un fet._NEWLINE_A les deu del mat\xc3\xad del 25 d'octubre (7 de novembre), el Milrevcom va publicar una proclama, escrita per Lenin, de dissoluci\xc3\xb3 del Govern Provisional i de transmissi\xc3\xb3 del poder al Soviet de Petrograd. A primeres hores de la tarda, Trotski va convocar una sessi\xc3\xb3 extraordin\xc3\xa0ria del Soviet de Petrograd, per preparar el Congr\xc3\xa9s dels Soviets. La reuni\xc3\xb3 estigu\xc3\xa9 controlada pels bolxevics i per la facci\xc3\xb3 esquerrana dels socialrevolucionaris._NEWLINE_Aquell mateix vespre, va comen\xc3\xa7ar el Segon Congr\xc3\xa9s dels Soviets. Els sis-cents delegats elegiren un presidium amb tres menxevics i vint-i-un bolxevics i socialrevolucionaris d'esquerra. L'endem\xc3\xa0, per\xc3\xb2, el VTsIK va rebutjar les decisions del congr\xc3\xa9s i va demanar als soviets i a l'ex\xc3\xa8rcit que defensessin la Revoluci\xc3\xb3._NEWLINE_El 26 d'octubre (8 de novembre), el Congr\xc3\xa9s va aprovar el Decret de Pau, el Decret de la Terra i la formaci\xc3\xb3 d'un nou govern denominat Consell de Comissaris del Poble sota la presid\xc3\xa8ncia de Lenin, que havia d'actuar fins a la reuni\xc3\xb3 de l'Assemblea Constituent. El VTsIK fou dissolt, i substitu\xc3\xaft per un grup de cent un membres (amb seixanta-dos de bolxevics), sota la presid\xc3\xa8ncia de Lev K\xc3\xa0menev. En teoria, el Consell de Comissaris del Poble havia de respondre davant del VTsIK, per\xc3\xb2 aquesta organitzaci\xc3\xb3 no tenia cap poder efectiu."